NASTA PILDIRAAMAT
Tere!
Täna räägin loo väikesest teenijatüdrukust.
Piiblis pole ta nime kirjutatud, kuid võime panna talle nimeks Lea.
Teenijatüdrukul oli vedanud, sest sai olla nii teenija kui abiline
ühes toredas kodus, kus teda koheldi hästi.
See oli ka üsna rikas pere.
See oli sõjapealik Naamani kodu.
Kodus elas veel sõjapealiku naine ning ka teisi teenijaid.
Tüdrukul oli seal hea elada.
Ta tegi ka mitmeid kodutöid:
koristas, aitas söögitegemisel, korrastas voodeid ja tegi aiatööd.
Ta üritas sõjapealik Naamanile ja ta naisele rääkida taeva Jumalast.
See oli ainuke paha lugu tüdruku seal elamise juures,
et Naaman ja tema naine ei uskunud üldse taeva Jumalasse.
Tüdruk oli mitu päeva mõelnud, et peres on nähtavasti mingi mure.
Sõjapealik Naaman oli end mitu päeva kehvasti tundnud.
Ta tahtis muudkui pikali olla ega saanud tööle minna.
Ta oli arsti juures käinud ja arst oli koduski käinud.
Ühel päeval kutsus Naaman ja ta naine tüdruku enda juurde
ja ütlesid: "Lea, tahame sulle ühest olulisest asjast rääkida.
See on küll kurb lugu, tahame siiski sellest sulle rääkida."
Sõjapealik Naaman ütles,
et on jäänud raskesse haigusesse, pidalitõppe.
Pidalitõbi oli Piibli päevadel ja tänapäevalgi mõnes vaeses riigis
üks ohtlik nahahaigus, mis algab lööbega ihul.
Nahale tekivad valged laigud,
mis aegamööda laienevad ning lõpuks saabub surm.
Tänapäeval on õnneks selle vastu rohtu,
kuid piiblipäevadel seda veel polnud.
See oli väga hirmus haigus, mida kõik vältisid
ja kartsid sellesse nakatumist ning haigeks jäämist.
Naamaniga juhtus nüüd see, et ta oli selle hirmsa haiguse saanud.
Arst oli tõdenud, et tal on pidalitõbi ning teda ei saa enam aidata.
Kuigi teenijatüdruk nägi kurba Naamanit kohutavas olukorras
ning kuulis hirmsat uudist, oli ta rõõmus ja lootusrikas, öeldes:
"Iisraeli Jumal saab sind terveks teha.
Mine prohvet Eliisa juurde, kes on vägev Jumala abiline.
Küsi temalt. Ta juba teab, kuidas saaksid terveks.
Ta on parem, kui need arstid, kes siin käinud."
Naaman ei uskunud seda Jumalat, keda teenijatüdruk uskus.
Ta oli oma haiguse tõttu kaotanud igasuguse lootuse.
Ta otsustas, et võib minna ja kohtuda mingi Eliisaga,
kuigi kahtles, kas ta saab teda aidata, kui kõige targemad arstid ei osanud.
Ta jättis naise ja teenijannaga hüvasti
ning läks pikale teekonnale, et kohtuda Jumala prohvet Eliisaga.
Tal olid kaasas teenijad, vähemalt paar meesteenijat.
Lõpuks, kui nad kohale jõudsid, otsisid nad prohvet Eliisa üles.
Nad rääkisid karmist olukorrast, et Naamanil on hirmus pidalitõbi,
millele pole mingit ravi ja võib sellesse tõppe surra.
Nad küsisid: "Mida nüüd teha? Kas su Jumal saab kuidagi aidata?"
Prohvet Eliisa, kes oli kogu aeg Jumalaga ühenduses, ütles järgmist:
"Jaa, leiame lahenduse. Mine Jordani jõe äärde."
See oli sealne suur jõgi.
"Mine sinna ja pese end seitse korda, siis saad terveks."
Eliisa ei jäänud pikemalt vestlema vaid jätkas oma teed koos Jumalaga.
Kas tead, mida Naaman mõtles?
Ta sai pahaseks.
"Ma ei lähe räpasesse Jordani jõkke end pesema ja veel seitse korda.
Mis see pesemine aitab!
Kas prohvet Eliisa on rumal või?
Kas arvas, et olen must ja pesemata?
Loomulikult pesen end igal õhtul."
Õnneks oli Naamanil targad teenijad.
Nad ütlesid: "Kuule, Naaman,
mine ikka Jordani jõkke ega see midagi halba tee.
Mis seal ikka, kui mõni kord end kastad?
Tee, mida ta ütles.
Äkki on selles mingi imeline saladus."
Targad teenijad said Naamani lõpuks nõusse.
Teenijad läksid kaldale ootama, kui Naaman astus Jordani jõkke.
Ta pesi end esimest korda.
Võibolla kastis end üleni vee alla.
Loputas end ja oma lööbega kaetud käsi.
Seejärel läks ta uuesti, teist korda vette.
Jälle kolmandat korda.
Iga kord oma käsi üle vaadates, ütles: "Vastik, lööve ei kao kuskile."
Ta tahtis alla anda ja välja tulla, kuid teenijad hüüdsid kaldalt:
"Ja-ja, neli korda on veel jäänud! Oled ainult kolm korda pesnud!"
Naaman läks neljaski kord end vette kastma ja pesema.
Samuti viies kord.
Kuues kordki.
Ta vaatas uuesti,
et laigud ja vistrikud pole üldse vähenenud.
Ikka veel on sama koledad.
Teenijad hüüdsid kaldalt:
"Üks kord veel! Lase käia, tubli Naaman!"
Naaman läks end seitsmendat korda vette kastma.
Kui Naaman tõusis seitsmendal korral vee alt,
oli ta nahk täiesti puhas, justkui beebi pale.
Polnud enam ühtki laiku, vistrikku ega mingit jälge pidalitõvest.
Naamani nägu oli naerul, ta tõstis käed üles ja hüüdis:
"Hurraa! Eliisa Jumal on siiski tõeline Jumal!
Iisraeli Jumal on tõeline ning tegi mind terveks!"
Naaman ja teenijad sõitsid hobuvankriga tuhatnelja kodu poole.
Kujutan ette, milline rõõm süttis, kui teenijanna Lea, Naamani naine
ja kõik vastu tulnud teenijad nägid Naamanit kodus täiesti tervena.
Sellest hetkest peale kogu Naamani pere
teenis koos selle teenijatüdrukuga taeva Jumalat.
Kas see oli tore lugu?
Tea, et Jumal kuuleb su palveid.
Täpselt nagu selles loos, kus Jumal kasutas väikest Lead.
Jumal võib kasutada ka sind, väikest tüdrukut või poissi.
Oleme ka julged ja räägime Jumala sõnumit, eks?
Nägemiseni!
Tõlge: Mare Peterson